IL-KUMMISSJONI EWROPEA Brussell, 15.3.2022 COM(2022) 104 final RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-attivitajiet tal-Fondazzjoni tal-IFRS, l-EFRAG u l-PIOB fl-2020



RAPPORT TAL-KUMMISSJONI LILL-PARLAMENT EWROPEW U LILL-KUNSILL dwar l-attivitajiet tal-Fondazzjoni tal-IFRS, l-EFRAG u l-PIOB fl-2020 1.Għan u ambitu tar-rapport Skont ir-Regolament Nru 258/2014 tal-Parlament Ewropew u tal-Kunsill, emendat bir-Regolament 2017/827 , l-Unjoni Ewropea pprovdiet għotjiet operattivi lil tliet organizzazzjonijiet fil-qasam tar-rapportar finanzjarju u l-awditjar: il-Fondazzjoni għall-Istandards Internazzjonali tar-Rapportar Finanzjarju (Fondazzjoni tal-IFRS), il-Grupp Konsultattiv Ewropew għar-Rapportar Finanzjarju (EFRAG) u l-Bord tas-Sorveljanza tal-Interess Pubbliku (PIOB). Dawn l-għotjiet kienu indispensabbli għat-tliet benefiċjarji u ppermettew li l-Unjoni Ewropea jkollha rwol attiv fid-difiża tal-interess pubbliku fl-iffissar globali ta’ standards f’dan il-qasam. Dan huwa l-aħħar rapport annwali dwar l-attivitajiet ta’ dawn it-tliet korpi skont dan ir-Regolament peress li skada fi tmiem l-2020. Il-programm ta’ finanzjament se jkompli fil-qafas tal-Programm tas-Suq Uniku l-ġdid li ġie adottat fit-28 ta’ April 2021. Ir-rapport jiddeskrivi l-attivitajiet ta’ dawn it-tliet organizzazzjonijiet fl-2020 u jivvaluta l-governanza tagħhom, eż. dwar il-prevenzjoni tal-kunflitt ta’ interess, it-trasparenza, id-diversità tal-esperti, id-diversità tal-finanzjament, l-akkontabilità pubblika u l-aċċess pubbliku għad-dokumenti. 2.Il-Fondazzjoni tal-IFRS 2.1.Attivitajiet 2.1.1.Iffissar ta’ standards Fl-2020, il-Fondazzjoni tal-IFRS ospitat bord kontabilistiku wieħed għall-iffissar tal-istandards, il-Bord dwar l-Istandards Internazzjonali tal-Kontabbiltà (IASB). Wara t-tifqigħa tal-pandemija tal-COVID-19 f’Marzu 2020, l-IASB għen lill-partijiet ikkonċernati dwar kwistjonijiet relatati mal-COVID-19 dwar l-applikazzjoni tal-Istandards Internazzjonali tar-Rapportar Finanzjarju (IFRS) u ppospona konsultazzjonijiet inqas kritiċi u xi dati effettivi ta’ emendi adottati reċentement. F’Ġunju 2020, l-IASB ħareġ emendi għall-IFRS 17 Kuntratti tal-Assigurazzjoni, li għandhom l-għan li jnaqqsu l-kostijiet tal-implimentazzjoni u li jagħmluha aktar faċli għall-kumpaniji biex jispjegaw ir-riżultati tal-applikazzjoni tal-IFRS 17. L-emendi pposponew id-data effettiva tal-IFRS 17 mill-1 ta’ Jannar 2021 għall-1 ta’ Jannar 2023 u estendew id-differiment fakultattiv tal-IFRS 9 Strumenti Finanzjarji mogħti lill-industrija tal-assigurazzjoni kif xieraq. F’Awwissu 2020, l-IASB ħareġ il-fażi 2 tal-proġett “IBOR Reform and its Effects on Financial Reporting” (Ir-Riforma IBOR u l-Effetti tagħha fuq ir-Rapportar Finanzjarju) billi ppubblika emendi għall-IFRS 9 Strumenti Finanzjarji, l-Istandards Internazzjonali tal-Kontabbiltà (IAS) 39 Strumenti Finanzjarji: Rikonoxximent u Kejl, IFRS 7 Strumenti Finanzjarji: Divulgazzjonijiet, IFRS 4 Kuntratti tal-Assigurazzjoni u IFRS 16 Lokazzjonijiet. L-objettiv kien li jiġi evitat li l-IFRS jiskattaw konsegwenzi kontabilistiċi mhux ġustifikati mas-sostituzzjoni reali tar-rati ta’ mgħax benchmark għall-kontabilità għall-iħħeġġjar. Fuq is-sit web tal-Fondazzjoni tal-IFRS tingħata ħarsa ġenerali sħiħa lejn l-attivitajiet tal-iffissar ta’ standards, inkluża l-ħidma tal-Kumitat tal-Interpretazzjonijiet tal-IFRS (IFRIC). F’Diċembru 2020, l-IASB beda jiddiskuti l-feedback dwar it-talba għal informazzjoni tiegħu dwar it-tieni rieżami komprensiv tal-istandard IFRS għall-SMEs bil-ħsieb li jallinjah mal-istandards IFRS sħaħ mingħajr ma joħloq kostijiet u sforzi żejda għall-SMEs. Fl-aħħar nett, il-Fondazzjoni tal-IFRS aġġornat it-tassonomija IFRS sabiex tirrifletti l-implikazzjonijiet tal-istandards u l-emendi l-ġodda. 2.1.2.Proġetti ta’ riċerka Il-pjan ta’ ħidma tal-2017–2021 tal-IASB għandu l-mira li jtejjeb u jappoġġa l-istandards eżistenti, li jippromwovi komunikazzjoni aħjar kif ukoll li jappoġġa l-implimentazzjoni. Fl-2020, bħala parti mill-proġett tiegħu għal komunikazzjoni aħjar (Better Communication) l-IASB kompla d-diskussjonijiet tekniċi tiegħu wara l-feedback dwar l-Abbozz ta’ Espożizzjoni ppubblikat General Presentation and Disclosures — fejn ippropona titjib fl-istruttura u l-kontenut tar-rapporti finanzjarji primarji b’enfasi fuq ir-rapport tal-prestazzjoni finanzjarja. F’Ottubru 2020, l-IASB ta bidu għar-rieżami ta’ wara l-implimentazzjoni tal-IFRS 9 Strumenti Finanzjarji b’rieżami tal-rekwiżiti tal-klassifikazzjoni u tal-kejl. Fuq is-sit web tal-Fondazzjoni tal-IFRS tingħata ħarsa ġenerali lejn il-proġetti ta’ riċerka.

2.2.Proċess ġust F’Awwissu 2020 l-IASB ippubblika Manwal ta’ Proċess Ġust rivedut. Bidla importanti hija li fil-futur l-IASB se jippubblika materjal ta’ spjegazzjoni dwar kwistjonijiet ta’ implimentazzjoni li jirriżultaw minn standard maħruġ qabel id-data tal-applikazzjoni tiegħu. 2.3.Governanza, trasparenza u akkontabilità 2.3.1.Governanza Il-Fondazzjoni tal-IFRS hija organizzazzjoni mingħajr skop ta’ qligħ, li taqa’ taħt il-Liġi Ġenerali tal-Istat ta’ Delaware dwar il-Korporazzjonijiet (l-Istati Uniti tal-Amerka), stabbilita biex tiżviluppa, tippromwovi u tiffaċilita l-użu ta’ ġabra unika ta’ standards kontabilistiċi ta’ kwalità għolja, li jinftiehmu sew, li jkunu infurzabbli u rikonoxxuti globalment, u bil-kwartieri ġenerali f’Londra (ir-Renju Unit). Il-Fondazzjoni tal-IFRS hija regolata minn Bord ta’ 22 Fiduċjarju li kollettivament huma responsabbli għas-sorveljanza ġenerali u għall-ħatriet tal-IASB. Il-ħatra tal-Fiduċjarji hija soġġetta għat-tqassim skont l-oriġini ġeografika u għall-approvazzjoni mill-Bord ta’ Monitoraġġ, li huwa magħmul b’mod li jipprovdi rabta mal-awtoritajiet pubbliċi u li tiegħu l-Kummissjoni hija membru. L-IASB huwa magħmul minn 14-il membru li huma soġġetti għar-rekwiżiti tal-bilanċ ġeografiku. Il-membri tal-IASB huma nnominati għal mandat ta’ ħames snin li jista’ jiġġedded darba. L-IASB huwa responsabbli għall-iffissar ta’ standards. F’Novembru 2020, il-Fiduċjarji ħabbru l-ħatra tal-Prof Dr Andreas Barckow biex iservi bħala President tal-IASB, minn Lulju 2021 ’il quddiem. Il-Fiduċjarji jaħtru wkoll l-14-il membru tal-IFRIC, iddedikat għall-interpretazzjoni tal-applikazzjoni tal-Istandards IFRS u li jipprovdi gwida dwar kwistjonijiet ta’ rapportar finanzjarju, u l-membri tal-Kunsill Konsultattiv tal-IFRS. 2.3.2.Regoli dwar it-trasparenza Fil-prinċipju, il-laqgħat kollha tal-IASB u tal-IFRIC huma miftuħin għall-pubbliku. L-aġendi tal-laqgħat jiġu ppubblikati minn qabel u l-laqgħat infushom jistgħu jiġu segwiti online. Barra minn hekk, fuq is-sit web tiegħu l-IASB jippubblika laqgħat ta’ kull tliet xhur mal-partijiet ikkonċernati. 2.3.3.Rappreżentazzjoni tal-partijiet ikkonċernati Il-kostituzzjoni tal-Fondazzjoni tal-IFRS tirrikjedi l-ħatra ta’ sitt Fiduċjarji mill-Ewropa, kif ukoll mill-Amerika u mill-Asja u mill-Oċeanja flimkien ma’ Fiduċjarju wieħed mill-Afrika u tliet Fiduċjarji minn kwalunkwe żona, basta jinżamm bilanċ ġeografiku ġenerali. Bl-istess mod, il-kriterji għall-ħatra bħala membru tal-Bord tal-IASB jirrikjedu erba’ membri minn kull reġjun, membru mill-Afrika u membru minn kwalunkwe żona. Fil-31 ta’ Diċembru 2020, il-Kunsill Konsultattiv tal-IFRS kien magħmul minn 51 organizzazzjoni inkluż il-Bank Ċentrali Ewropew (BĊE) u l-Awtorità Ewropea tat-Titoli u s-Swieq (ESMA). Il-Kummissjoni tipparteċipa bħala osservatur. 2.3.4.Akkontabilità lejn il-Parlament Ewropew F’konformità mar-Regolament (UE) 2017/827, għandu jiġi ppreżentat rendikont sħiħ tal-iżvilupp tal-IFRS lill-Parlament Ewropew. L-iskambju annwali ta’ fehmiet bejn il-Kumitat għall-Affarijiet Ekonomiċi u Monetarji (ECON) tal-Parlament Ewropew u s-Sur Hoogervorst, il-President tal-IASB u s-Sur Liikanen, il-President tal-Fiduċjarji tal-Fondazzjoni tal-IFRS, sar fit-18 ta’ Frar 2020. 2.3.5.Prevenzjoni ta’ kunflitti ta’ interess Il-Fiduċjarji tal-Fondazzjoni tal-IFRS jinħatru għal mandat ta’ tliet snin li jista’ jiġġedded darba u jridu jimpenjaw ruħhom li jaġixxu fl-interess pubbliku. Fil-prinċipju, Fiduċjarju u Membru tal-Bord ta’ Monitoraġġ ma jistgħux jiġu impjegati mill-istess organizzazzjoni. Ħlief eċċezzjoni waħda, il-membri kollha tal-IASB huma full-time. Iridu jaqtgħu r-relazzjonijiet u r-rabtiet kollha ta’ impjieg li jistgħu jaffettwaw l-indipendenza tagħhom. La huwa permess is-sekondar minn impjegatur, u lanqas huma permessi d-drittijiet ta’ riintegrazzjoni mal-impjegatur preċedenti. 2.3.6.Diżaggregazzjoni tal-finanzjament Fl-2020, il-Fondazzjoni tal-IFRS irċeviet għotja ta’ EUR 4,9 miljun mill-Kummissjoni, li tirrappreżenta 23,7 % tal-kontribuzzjonijiet totali rċevuti. Il-Kummissjoni għadha l-akbar kontributur. Is-sehem relattiv tal-baġit tal-Kummissjoni u tal-finanzjament mill-Istati Membri żdied meta mqabbel mal-2019 (minn 38,5 % għal 42,8 %).

Il-qsim tal-finanzjament skont iż-żoni ġeografiċi ewlenin u n-networks kontabilistiċi internazzjonali juri li l-UE u l-Istati Membri tagħha taw 42,8 % tal-kontribuzzjonijiet totali, l-Asja u l-Oċeanja taw 35,2 %, in-networks kontabilistiċi internazzjonali 13 %, il-Kontinent Amerikan 5,9 %, l-Afrika 0 % u oħrajn 3 %. Ix-xejra ’l isfel fil-kontribuzzjoni tal-Fondazzjoni tal-IFRS f’dawn l-aħħar snin kompliet fl-2020. Il-kontribuzzjonijiet irrappurtati naqsu b’9,5 % b’mod sħiħ, iżda b’varjazzjonijiet sinifikanti bejn il-kontributuri. It-tnaqqis fil-kontribuzzjonijiet irrapportati min-networks internazzjonali tal-awditjar kien paċut minn arranġament kummerċjali li wassal għal żieda fid-dħul mil-liċenzji. Il-Fondazzjoni tal-IFRS irrapportat surplus nett ta’ GBP 3,5 miljun (2019: GBP 3,8 miljun). Is-surplus totali miżmum fil-31 ta’ Diċembru 2020 kien ta’ GBP 41,5 miljun. 3.L-EFRAG 3.1.attivitajiet Il-missjoni tal-EFRAG hija li jaqdi l-interess pubbliku Ewropew billi jiżviluppa u jippromwovi fehmiet Ewropej fil-qasam tar-rapportar finanzjarju u jiżgura li dawn il-fehmiet jiġu kkunsidrati kif xieraq fil-proċessi tal-iffissar ta’ standards tal-IASB u fid-dibattiti internazzjonali relatati. L-EFRAG jipprovdi parir lill-Kummissjoni dwar jekk l-Istandards IFRS ġodda (jew riveduti) jenħtieġx li jiġu approvati mill-UE, fuq il-bażi tal-kriterji tar-Regolament Nru 1606/2002 rigward standards internazzjonali tal-kontabilità (“ir-Regolament IAS”), inkluż il-prinċipju ta’ stampa vera u ġusta u jekk ikunux favorevoli għall-ġid pubbliku Ewropew. Bħala parti mill-Pjan ta’ Azzjoni tal-Kummissjoni dwar il-Finanzjament tat-Tkabbir Sostenibbli (2018), l-EFRAG stabbilixxa Laboratorju ta’ Rapportar Korporattiv Ewropew (“il-Laboratorju”), li beda l-ħidma tiegħu dwar ir-rapportar relatat mal-klima fl-2019. 3.1.1.Approvazzjoni tal-attivitajiet ta’ riċerka Fl-2020, il-ħidma tal-EFRAG dwar ir-rapportar finanzjarju baqgħat fil-biċċa l-kbira mmexxija mill-programm ta’ ħidma tal-IASB, tal-Kumitat tal-Interpretazzjonijiet tal-IFRS u tal-Fondazzjoni tal-IFRS. L-EFRAG lesta l-ħidma tiegħu dwar il-konsegwenzi tal-IFRS 9 fuq l-investiment ta’ terminu twil, u f’Jannar 2020 ipprovda l-parir finali tiegħu lill-Kummissjoni dwar it-trattament kontabilistiku tal-istrumenti ta’ ekwità. Minbarra dan, l-EFRAG kompla janalizza l-emendi għall-IFRS 17 u r-riforma IBOR (Fażi 2) inkluż l-impatt tagħhom fuq ir-rappurtar finanzjarju. L-EFRAG ipprovda diversi pariri ta’ approvazzjoni. L-uniku xogħol li kien għad fadal jiġi finalizzat fl-2021 kien il-parir ta’ approvazzjoni dwar l-IFRS 17 rivedut, li pprovda fil-31 ta’ Marzu 2021. Il-ħidma biex jintlaħqu l-partijiet ikkonċernati hija parti kruċjali mill-proċess ġust tal-EFRAG. L-EFRAG beda r-riċerka fl-oqsma li ġejjin: skontar b’rati tal-imgħax baxxi; informazzjoni aħjar dwar l-assi intanġibbli; assi virtwali; u korrispettivi varjabbli u kontinġenti. F’Jannar 2020, l-EFRAG ippubblika analiżi tal-letteratura akkademika dwar l-assi intanġibbli. F’April 2020, l-EFRAG ippubblika rendikont tal-feedback dwar id-Dokument ta’ Diskussjoni Accounting for pension plans with an asset-return promise. F’Lulju 2020, l-EFRAG iċċirkola dokument ta’ diskussjoni dwar il-kontabbiltà tal-assi virtwali. Permezz tal-Bord Akkademiku u n-Network Akkademiku tiegħu l-EFRAG saħħaħ il-kooperazzjoni tiegħu mal-akkademiċi. 3.1.2.Rapportar dwar is-sostenibbiltà Il-Laboratorju ħatar l-ewwel Task Force tal-Proġetti (PTF) dwar ir-rapportar relatat mal-klima bl-għajnuna ta’ ħidma biex jintlaħqu l-partijiet ikkonċernati, fejn ħadu sehem kważi 50 parteċipant. Ir-rapport tal-PTF li ġie ppubblikat fis-6 ta’ Frar 2020 enfasizza l-prattiki ta’ rapportar tajbin u rrakkomanda żewġ supplimenti dwar id-divulgazzjonijiet ġenerali dwar il-klima u rapportar tal-analiżi tax-xenarji. F’Mejju 2020 inħatret it-tieni PTF dwar ir-Rappurtar tar-riskji u l-opportunitajiet mhux finanzjarji u r-rabta mal-mudell tan-negozju. Hija bdiet id-diskussjonijiet tagħha f’Settembru 2020 u r-rapport tagħha ġie ppreżentat f’nofs l-2021. Fil-25 ta’ Ġunju 2020, il-Viċi President Eżekuttiv Dombrovskis għadda żewġ mandati lill-EFRAG. L-ewwel mandat kien talba biex l-EFRAG iwettaq ħidma preparatorja għal standards ta’ rappurtar possibbli tal-UE dwar is-sostenibbiltà f’Direttiva riveduta dwar ir-Rapportar Mhux Finanzjarju. Wara sejħa għall-interess, l-EFRAG stabbilixxa Task Force b’35 espert, li eleġġew lis-Sur Patrick de Cambourg, li huwa l-president tal-Autorité des normes comptables Franċiża, bħala l-President tagħha. Ir-rapport tat-Task Force inkluda pjan direzzjonali u 54 rakkomandazzjoni għall-iżvilupp ta’ ġabra komprensiva ta’ standards tar-rapportar tal-UE dwar is-sostenibbiltà. It-Task Force qieset il-kontribut minn inizjattivi globali, kif ukoll il-feedback riċevut minn avvenimenti ta’ sensibilizzazzjoni organizzati mill-EFRAG madwar l-UE b’għadd kbir ta’ membri tal-bord u parteċipazzjoni wiesgħa tal-partijiet ikkonċernati. It-tieni mandat kien stedina ad personam lill-President tal-Bord tal-EFRAG Jean-Paul Gauzès biex jipprovdi rakkomandazzjonijiet dwar il-ħtieġa possibbli għal bidliet fil-governanza u l-finanzjament tal-EFRAG li kieku kellu jsir dak li jistabbilixxi l-istandards ta’ rapportar dwar is-sostenibbiltà fl-UE. Ir-rapport tiegħu jipproponi riformi fl-istruttura ta’ governanza u finanzjament tal-EFRAG. L-EFRAG ippubblika ż-żewġ rapporti fuq is-sit web tiegħu fit-8 ta’ Marzu 2021. Il-proposta tal-Kummissjoni għal Direttiva dwar ir-Rappurtar Korporattiv dwar is-Sostenibbiltà ppubblikata fil-21 ta’ April 2021 tipprevedi l-adozzjoni ta’ standards tar-rapportar tal-UE dwar is-sostenibbiltà li għandhom jiġu żviluppati mill-EFRAG. 3.2.Governanza, trasparenza u akkontabilità 3.2.1.Governanza Kull sena, il-Bord tal-EFRAG jagħmel rieżami tal-prestazzjoni u tal-effettività. Ir-rieżami tal-2020 kopra taħlita ta’ kwistjonijiet strateġiċi, operattivi u ta’ governanza. Kollox ma’ kollox, l-istruttura ta’ governanza kompliet taħdem sew u l-EFRAG żied il-viżibilità u l-kredibbiltà tiegħu.

3.2.2.Regoli dwar it-trasparenza L-EFRAG daħħal fis-seħħ proċess ġust trasparenti pubbliku li żviluppa aktar maż-żmien. Dan il-proċess ġust jippermetti lill-kostitwenti kollha Ewropej biex iressqu l-opinjonijiet tagħhom biex jiġu kkunsidrati mill-EFRAG. Dan jiżgura li d-diversità tal-mudelli kontabilistiċi u ekonomiċi u tal-fehmiet fl-Ewropa titqies meta jkunu qed jiġu determinati l-pożizzjonijiet tal-EFRAG, speċjalment fir-rigward tal-approvazzjoni tal-Istandards tal-IFRS. Fil-qasam tar-rapportar dwar is-sostenibbiltà, l-EFRAG talab ukoll il-fehma ta’ firxa wiesgħa ta’ partijiet ikkonċernati. Bħala parti mill-proċess ġust tiegħu, l-EFRAG jippubblika abbozzi tal-pożizzjonijiet għall-konsultazzjoni, iwettaq testijiet fuq il-post u forom oħra ta’ analiżijiet tal-effetti, jorganizza attivitajiet ta’ sensibilizzazzjoni (li xi wħud minnhom huma speċjalment immirati lejn l-utenti), u jwettaq stħarriġiet speċjali, u jippubblika r-riżultati tagħhom f’dikjarazzjonijiet ta’ feedback u mbagħad jippubblika l-pożizzjonijiet finali tiegħu. L-EFRAG jikkontribwixxi għall-iffissar ta’ standards ibbażat fuq l-evidenza permezz ta’ studji kwantitattivi li jinformaw id-diskussjoni dwar l-ittri ta’ kummenti u l-pariri ta’ approvazzjoni tal-EFRAG u li gradwalment qegħdin isiru parti aktar importanti mix-xogħol ta’ riċerka tal-EFRAG. Il-laqgħat tal-Bord tal-EFRAG, tal-Grupp ta’ Esperti Tekniċi tal-EFRAG (TEG tal-EFRAG) u tal-Forum Konsultattiv ta’ dawk li Jiffissaw l-Istandards (CFSS tal-EFRAG) isiru fil-pubbliku u l-aġendi, id-dokumenti ta’ sostenn tal-aġenda u s-sommarji tal-laqgħat jiġu ppubblikati fuq is-sit web tal-EFRAG. Minn Marzu 2018 il-laqgħat jistgħu wkoll jiġu segwiti online. L-EFRAG iżomm Reġistru ta’ Trasparenza pubbliku, li jkopri l-laqgħat tal-President tal-Bord tal-EFRAG, tal-President tat-TEG tal-EFRAG u tal-uffiċjal kap eżekuttiv tal-EFRAG. 3.2.3.Rappreżentanza u akkontabilità L-EFRAG jagħmel ħiltu biex jilħaq bilanċ ġeografiku, tal-isfond professjonali u tal-ġeneri xieraq fil-bord tiegħu, fil-Grupp ta’ Esperti Tekniċi u fil-Gruppi ta’ Ħidma u fil-Bordijiet Konsultattivi tiegħu u fil-Grupp ta’ Tmexxija tal-Laboratorju Ewropew u t-task forces tal-proġetti tiegħu. Hemm limitu għall-għadd ta’ membri bl-istess nazzjonalità fil-Bord tal-EFRAG, fit-TEG tal-EFRAG u fil-Grupp ta’ Tmexxija tal-Laboratorju ta’ Rappurtar Korporattiv Ewropew. Hemm ukoll regoli li jibbilanċjaw l-isfond professjonali u l-ġeneri. Il-membri tal-Bord tal-EFRAG jiġu nnominati mill-Organizzazzjonijiet Membri tal-EFRAG skont sistema stabbilita wara r-rakkomandazzjonijiet ta’ Maystadt. Jinħarġu sejħiet pubbliċi għal kandidati għat-TEG tal-EFRAG, għall-Gruppi ta’ Ħidma u l-Bordijiet Konsultattivi tiegħu u għall-Grupp ta’ Tmexxija tal-Laboratorju ta’ Rappurtar Korporattiv Ewropew u għat-task forces tal-proġetti tiegħu. Tħassib rikorrenti huwa li hemm relattivament ftit nisa u persuni mill-Ewropa Ċentrali u tal-Lvant li jwieġbu għal dawn is-sejħiet. 3.2.4.PREVENZJONI TA’ KUNFLITTI TA’ INTERESS L-EFRAG għandu politika dwar il-kunflitt ta’ interess biex isostni l-mandat tiegħu ta’ interess pubbliku. Din hija ppubblikata fuq is-sit web tal-EFRAG. Il-membri tal-Bord tal-EFRAG u l-persunal tal-EFRAG jikkonfermaw l-indipendenza tagħhom kull sena permezz ta’ dikjarazzjoni ffirmata. 3.2.5.Kuntatti mal-Parlament Ewropew u mal-Istati Membri L-EFRAG jattendi regolarment il-laqgħat tal-Kumitat Regolatorju tal-Kontabilità biex jiddiskuti kwistjonijiet pendenti, b’mod partikolari dwar l-approvazzjoni tal-Istandards tal-IFRS. Fl-2020, l-attenzjoni kienet l-aktar fuq l-IFRS 17. B’mod okkażjonali l-EFRAG ikollu wkoll kuntatt mal-membri tal-Parlament Ewropew. F’Ottubru 2020, il-President tat-TEG tal-EFRAG qasmet il-fehmiet tagħha dwar l-IFRS 17 fl-islot ta’ skrutinju mal-ECON. Is-Sur Pascal Canfin, il-President tal-Kumitat għall-Ambjent, is-Saħħa Pubblika u s-Sikurezza tal-Ikel fil-Parlament Ewropew (ENVI), tkellem waqt it-tnedija tal-pubblikazzjoni tal-Laboratorju Ewropew dwar ir-rappurtar relatat mal-klima. 3.3.Diversifikazzjoni u baġit L-EFRAG huwa organizzazzjoni ffinanzjata pubblikament u privatament li taħdem fl-interess pubbliku Ewropew. L-EFRAG għandu l-forma legali ta’ AISBL (organizzazzjoni internazzjonali mingħajr skop ta’ qligħ Belġjana). L-Organizzazzjonijiet tal-Membri tal-EFRAG jinkludu tmien Organizzazzjonijiet tal-Partijiet Ikkonċernati Ewropej u disa’ Organizzazzjonijiet Nazzjonali. Il-Kummissjoni tiffinanzja massimu ta’ 60 % tal-kostijiet eliġibbli tal-EFRAG. Fl-2020 l-EFRAG talab għotja ta’ EUR 2,8 miljun mingħand il-Kummissjoni. Hemm ukoll kontribuzzjonijiet fi flus li jaslu mingħand l-organizzazzjonijiet Ewropej tal-partijiet ikkonċernati (EUR 635 000) u mingħand l-organizzazzjonijiet nazzjonali tal-partijiet ikkonċernati (jiġifieri Franza, il-Ġermanja, ir-Renju Unit, l-Italja, in-Netherlands, id-Danimarka, Spanja, l-Iżvezja u l-Lussemburgu) (EUR 1,6 miljun). Fi tmiem l-2020, il-Kunsill għar-Rappurtar Finanzjarju (FRC) tar-Renju Unit irriżenja bħala organizzazzjoni membru tal-EFRAG wara l-Brexit. L-EFRAG qed ifittex li jwessa’ l-bażi ta’ sħubija tiegħu biex idealment ikopri l-Istati Membri kollha u jilqa’ l-appoġġ tal-Kummissjoni, tal-Parlament Ewropew u tal-Istati Membri biex iħeġġu s-sħubija ta’ organizzazzjonijiet nazzjonali oħra. Fl-2021, l-EFRAG laqa’ l-kontribuzzjonijiet minn organizzazzjoni Awstrijaka u pajjiżi taż-Żona Ekonomika Ewropea (ŻEE). F’Marzu 2021, l-Assemblea Ġenerali tal-EFRAG approvat struttura ġdida ta’ finanzjament u governanza biex is-sistema tal-kontribuzzjoni finanzjarja tal-EFRAG tkun aktar trasparenti, loġika u ġusta. Inbidel il-finanzjament għaż-żewġ kapitoli li jipprovdu l-finanzjament privat tal-EFRAG (jiġifieri l-Organizzazzjonijiet Ewropej tal-Partijiet Ikkonċernati u l-Organizzazzjonijiet Nazzjonali). Il-kontribuzzjonijiet finanzjarji tal-kapitolu tal-organizzazzjonijiet nazzjonali huma bbażati fuq kriterju tal-PDG. Il-kontribuzzjonijiet finanzjarji tal-kapitolu tal-organizzazzjonijiet tal-partijiet ikkonċernati Ewropej huma bbażati fuq mudell settorjali (is-settur tal-professjoni tal-kontabilità, is-settur bankarju, is-settur korporattiv, is-settur tal-assigurazzjoni, is-settur tal-SME/tal-SMP) b’kontribuzzjoni finanzjarja ta’ EUR 150 000 għal kull settur. Hemm eżenzjoni għas-settur tal-utenti. Minbarra kontribuzzjonijiet finanzjarji, l-EFRAG jirċievi kontribuzzjonijiet in natura pprovduti mill-membri tat-TEG tal-EFRAG, mill-Bord tal-EFRAG, mill-Gruppi ta’ Ħidma u l-Bordijiet Konsultattivi, pereżempju fil-forma ta’ sekondar temporanju.